ปีนี้เอสเอ็มอีเหนื่อยต่อ ซีไอเอ็มบีหั่นเป้าสินเชื่อ
ซีไอเอ็มบี ไทย หวั่นเศรษฐกิจซบหดเป้าสินเชื่อเอสเอ็มอีปีนี้ ปรับกลยุทธ์รุกธุรกิจไซส์มินิ
10 ม.ค. 2558

ซีไอเอ็มบี ไทย หวั่นเศรษฐกิจซบหดเป้าสินเชื่อเอสเอ็มอีปีนี้ ปรับกลยุทธ์รุกธุรกิจไซส์มินิ 
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยว่า สถานการณ์ธุรกิจขนาดกลางและขนาดย่อม (เอสเอ็มอี) ในปี 2558 จะยังเหนื่อยต่อเนื่องจากปีก่อน โดยเฉพาะครึ่งปีแรกที่มาตรการกระตุ้นเศรษฐกิจยังไม่เห็นชัดเจน ส่งผลให้การบริโภคไม่ฟื้นเท่าที่ควร และถูกซ้ำจากหนี้ครัวเรือนและสินค้าเกษตรตกต่ำ 
ธนาคารตั้งเป้าหมายสินเชื่อเอสเอ็มอีโตลดลง 16-17% จาก 20% ในปีก่อน ทำให้พอร์ตสินเชื่อเอสเอ็มอีสิ้นปี 2558 ขยับเป็น 6.1 หมื่นล้านบาท จาก 5.25 หมื่นล้านบาท แต่ในแง่ของผลกำไรธนาคารตั้งเป้าเติบโตก้าวกระโดดเป็น 40% จาก 22% แบ่งเป็นรายได้ดอกเบี้ยโต 49% และรายได้ค่าธรรมเนียมโต 100%
ทั้งนี้ ธนาคารจะเน้นหาลูกค้าใหม่ในจุดที่สาขาตั้งอยู่เพื่อสะดวกต่อการให้บริการ กลุ่มที่จะรุกคือเอสเอ็มอีขนาดกลาง วงเงิน 20-60 ล้านบาท และขนาดเล็กวงเงินไม่เกิน 20 ล้านบาท เพราะอัตราผลตอบแทนสูงกว่าเอสเอ็มอีขนาดใหญ่ โดยจะเน้นธุรกิจด้านการผลิต การค้าชายแดนรวมทั้งห่วงโซ่ธุรกิจของลูกค้าขนาดใหญ่ ส่วนธุรกิจที่ชะลอคือ อสังหาริมทรัพย์ รวมทั้งธุรกิจการเกษตร